**Projektas**

KĖDAINIŲ RAJONO SAVIVALDYBĖS TARYBA

**SPRENDIMAS**

**DĖL KĖDAINIŲ RAJONO SAVIVALDYBĖS KONTROLIERIAUS PAREIGYBĖS APRAŠYMO PATVIRTINIMO IR DARBO UŽMOKESČIO BEI KADENCIJOS LAIKOTARPIO NUSTATYMO**

2018 m. gruodžio 11 d. Nr. SP-224

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 8 punktu, 18 straipsnio 1 dalimi, Valstybės tarnybos įstatymo (2018 m. birželio 29 d. įstatymo Nr. XIII-1370 redakcija) 29 straipsnio 1 dalimi, 30 straipsnio 2 dalimi, 1 priedu, Lietuvos Respublikos Vyriausybės 2018 m. lapkričio 28 d. nutarimo Nr. 1176 „Dėl Lietuvos Respublikos valstybės tarnybos įstatymo įgyvendinimo“ 2 punktu, Kėdainių rajono savivaldybės taryba n u s p r e n d ž i a:

1. Patvirtinti Kėdainių rajono savivaldybės kontrolieriaus pareigybės aprašymą (pridedama).

2. Nustatyti Zitai Valiauskienei, Kėdainių rajono savivaldybės kontrolieriei darbo užmokestį:

2.1. pareiginės algos koeficientą (baziniais dydžiais) – 14,55;

2.2. priedą už tarnybos stažą, apskaičiuojamą teisės aktų nustatyta tvarka.

3. Nustatyti Zitai Valiauskienei, Kėdainių rajono savivaldybės kontrolieriei, penkerių metų kadencijos laikotarpį, skaičiuojamą nuo 2019 m. sausio 1 d.

4. Pripažinti netekusiu galios Kėdainių rajono savivaldybės tarybos 2018 m. gegužės 25 d. sprendimą Nr. TS-106 „Dėl Kėdainių rajono savivaldybės kontrolieriaus pareigybės aprašymo patvirtinimo“.

5. Nustatyti, kad šis sprendimas įsigalioja 2019 m. sausio 1 d.

Šis sprendimas per vieną mėnesį nuo sprendimo paskelbimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba Regionų apygardos administraciniam teismui bet kuriuose šio teismo rūmuose.

Savivaldybės meras

Dalius Ramonas Saulius Grinkevičius Jolanta Sakavičienė Rūta Švedienė

2018- 12- 2018-12- 2018-12- 2018-12-

PATVIRTINTA

Kėdainių rajono savivaldybės tarybos

2018 m. gruodžio d. sprendimu Nr.

**KĖDAINIŲ RAJONO SAVIVALDYBĖS KONTROLIERIAUS**

**PAREIGYBĖS APRAŠYMAS**

**I SKYRIUS**

**PAREIGYBĖS CHARAKTERISTIKA**

1. Kėdainių rajono savivaldybės kontrolierius yra įstaigos vadovas - valstybės tarnautojas.

**II SKYRIUS**

**PASKIRTIS**

2. Kėdainių rajono savivaldybės kontrolieriaus pareigybė reikalinga Lietuvos Respublikos vietos savivaldos, Lietuvos Respublikos viešojo administravimo ir kituose įstatymuose bei teisės aktuose savivaldybės kontrolieriui nustatytoms audito, kontrolės funkcijoms atlikti bei Kėdainių rajono savivaldybės Kontrolės ir audito tarnybos (toliau – Tarnybos) vadovo funkcijoms įgyvendinti.

**III SKYRIUS**

**VEIKLOS SRITIS**

3.1. Bendroji veiklos sritis – įstaigos administravimas, dokumentų valdymas, įstaigai skirtų asignavimų valdymas, personalo valdymas.

3.2. Specialioji veiklos sritis – finansinis ir veiklos auditas Savivaldybės administracijoje, Savivaldybės administravimo subjektuose ir Savivaldybės kontroliuojamose įmonėse. Savivaldybės turto ir patikėjimo teise valdomo valstybės turto valdymo ir naudojimo, savivaldybės biudžeto vykdymo ir kitų piniginių išteklių naudojimo priežiūra, savivaldybės tarybos sprendimams priimti reikalingų išvadų teikimas.

**IV SKYRIUS**

**SPECIALIEJI REIKALAVIMAI ŠIAS PAREIGAS EINANČIAM VALSTYBĖS TARNAUTOJUI**

4. Valstybės tarnautojas, einantis šias pareigas, turi atitikti šiuos specialiuosius reikalavimus:

4.1. turėti aukštąjį universitetinį arba aukštąjį koleginį išsilavinimą ir ne mažesnį kaip 3 metų darbo patirtį finansų, ekonomikos, teisės, audito, kontrolės arba viešojo administravimo srityse;

4.2. turėti ne mažesnę kaip 3 metų vadovaujamo darbo patirtį;

4.3. būti susipažinęs su Lietuvos Respublikos įstatymais, Vyriausybės nutarimais ir kitais teisės aktais, reglamentuojančiais vietos savivaldą, valstybės tarnybą, vidaus kontrolę ir vidaus auditą, viešąjį administravimą, savivaldybės biudžeto sudarymą ir vykdymą, turto valdymą, naudojimą ir disponavimą juo, strateginį planavimą, akcinių bendrovių, biudžetinių bei viešųjų įstaigų veiklą ir buhalterinę apskaitą, viešųjų ir privačių interesų derinimą valstybinėje tarnyboje;

4.4. būti susipažinęs su Valstybinio audito reikalavimais, išmanyti audito atlikimo tvarką ir audito teoriją, išmanyti dokumentų rengimo, tvarkymo ir apskaitos taisykles.

4.5. gebėti sisteminti, analizuoti, apibendrinti informaciją ir teikti išvadas;

4.6. gebėti strategiškai planuoti ir organizuoti Tarnybos veiklą;

4.6. mokėti dirbti su „Microsoft Office“ kompiuterio programiniu paketu, naudotis kitomis informacinėmis technologijomis.

**V SKYRIUS**

**ŠIAS PAREIGAS EINANČIO VALSTYBĖS TARNAUTOJO FUNKCIJOS**

5. Šias pareigas einantis valstybės tarnautojas atlieka šias funkcijas:

5.1. tvirtina savivaldybės Kontrolės ir audito tarnybos struktūrą, pareigybiųsąrašą, pareigybių aprašymus ir pareiginius nuostatus; Valstybės tarnybos įstatymo nustatyta tvarka priima į pareigas ir iš jų atleidžia valstybės tarnautojus ir Darbo kodekso nustatyta tvarka priima ir atleidžia darbuotojus, dirbančius pagal darbo sutartis, atlieka kitas savivaldybės Kontrolės ir audito tarnybos personalo valdymo funkcijas;

5.2. leidžia įsakymus, organizuoja savivaldybės Kontrolės ir audito tarnybos darbą, valstybės tarnautojų ir darbuotojų, dirbančių pagal darbo sutartis, mokymą ir jų kvalifikacijos tobulinimą;

5.3. sudaro savivaldybės Kontrolės ir audito tarnybos veiklos plano projektą, gavęs savivaldybės tarybos Kontrolės komiteto pritarimą, su šio plano projektu supažindina Valstybės kontrolę ir savivaldybės centralizuotą vidaus audito tarnybą; kasmet iki einamųjų metų lapkričio 15 dienos patvirtina ateinančių metų savivaldybės kontrolės ir audito tarnybos veiklos planą, organizuoja jo vykdymą ir yra už tai atsakingas; prireikus patvirtintą savivaldybės kontrolės ir audito tarnybos veiklos planą tikslina bendra plano tvirtinimo tvarka;

5.4. savivaldybės kontrolės ir audito tarnybos veiklos planą kasmet per 10 dienų nuo jo patvirtinimo pateikia Valstybės kontrolei;

5.5. turi teisę dalyvauti savivaldybės tarybos, komitetų, kolegijos (jei ji įsteigta), komisijų posėdžiuose ir pareikšti nuomonę savo kompetencijos klausimais;

5.6. valstybės kontrolieriaus rašytiniu prašymu gali dalyvauti ar pavesti savivaldybės kontrolės ir audito tarnybos valstybės tarnautojams ir darbuotojams, dirbantiems pagal darbo sutartis, pagal jų kompetenciją dalyvauti Valstybės kontrolės pareigūnų atliekamuose savivaldybės administravimo subjektų finansiniuose ir veiklos audituose;

5.7. pats atlieka ir (arba) skiria savivaldybės kontrolės ir audito tarnybos valstybės tarnautojus ir darbuotojus, dirbančius pagal darbo sutartis,atlikti išorės finansinį ir veiklos auditą, įgyvendina įstatymuose ir kituose teisės aktuose priskirtas funkcijas;

5.8. priima sprendimus pagal atlikto finansinio ir veiklos audito ataskaitas, nurodo savivaldybės administracijos direktoriui, audituotų subjektų vadovams jų veiklos trūkumus ir nustato terminą, per kurį turi būti pašalinti nustatyti teisės aktų pažeidimai. Savivaldybės administracijos direktorius, audituotų subjektų vadovai per savivaldybės kontrolieriaus nustatytą terminą (bet ne trumpesnį kaip 30 dienų) privalo ištaisyti audito metu nustatytus jų veiklos trūkumus ir pažeidimus ir apie jų pašalinimą raštu pranešti savivaldybės kontrolieriui;

5.9. teikia merui, savivaldybės vykdomajai institucijai, audituotų subjektų vadovams išvadas, ataskaitas ir sprendimus, kurie buvo priimti dėl finansinio ir veiklos audito metu nustatytų ir nepašalintų teisės aktų pažeidimų. Audito ataskaitos ir išvados skelbiamos savivaldybės interneto svetainėje, o jeigu įmanoma, – ir per kitas visuomenės informavimo priemones;

5.10. kiekvienais metais iki liepos 15 dienos reglamente nustatyta tvarka pateikiasavivaldybės tarybai išvadą dėl pateikto tvirtinti savivaldybės konsoliduotųjų ataskaitų rinkinio, savivaldybės biudžeto ir turto naudojimo;

5.11. finansinio ir veiklos audito metu nustatęs nusikalstamos veikos požymių, apie tai praneša teisėsaugos institucijoms;

5.12. imasi prevencinių priemonių, kad būtų ištaisyti ir nepasikartotų nustatyti teisės aktų pažeidimai;

5.13. nagrinėja iš gyventojų gaunamus prašymus, pranešimus, skundus ir pareiškimus dėl savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo ir teikia išvadas dėl tokio tyrimo rezultatų;

5.14. įstatymų ir kitų teisės aktų nustatyta tvarka teikia informaciją valstybės ir savivaldybės institucijoms;

5.15. reglamente nustatyta tvarka ir terminais pateikia savivaldybės kontrolės ir audito tarnybos veiklos ataskaitą; savivaldybės kontrolės ir audito tarnybos veiklos ataskaitą arba jos santrauką paskelbia vietinėje spaudoje, savivaldybės interneto svetainėje, o jeigu įmanoma, – ir per kitas visuomenės informavimo priemones;

5.16. savivaldybės tarybos arba savivaldybės tarybos Kontrolės komiteto prašymu teikia informaciją pagal savo kompetenciją;

5.17. atlieka savivaldybės biudžeto vykdymo ir kitų piniginių išteklių naudojimo auditą;

5.18. atsako už įstatymuose ir kituose teisės aktuose nustatytų savivaldybės kontrolės ir audito tarnybosįgaliojimų vykdymą, taip pat už nepagrįstos ir neteisingos audito išvados pateikimą;

5.19. teikia Vyriausybės atstovui informaciją apie savivaldybės kontrolės ir audito tarnybos teiktas išvadas ir rekomendacijas;

5.20. sudaro sąlygas Valstybės kontrolės pareigūnams dalyvauti atliekant savivaldybės konsoliduotųjų ataskaitų rinkinio auditą tokiu mastu, kad Valstybės kontrolės pareigūnai surinktų tinkamus ir pakankamus įrodymus, reikalingus išvadai dėl nacionalinio finansinių ataskaitų rinkinio parengti, ir teikia Valstybės kontrolei duomenis apie savivaldybės konsoliduotųjų ataskaitų rinkinio audito rezultatus.

**VI SKYRIUS**

**ŠIAS PAREIGAS EINANČIO VALSTYBĖS TARNAUTOJO PAVALDUMAS**

6. Šias pareigas einantis valstybės tarnautojas tiesiogiai pavaldus savivaldybės tarybai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kėdainių rajono savivaldybės tarybai

**AIŠKINAMASIS RAŠTAS**

**DĖL KĖDAINIŲ RAJONO SAVIVALDYBĖS KONTROLIERIAUS PAREIGYBĖS APRAŠYMO PATVIRTINIMO IR DARBO UŽMOKESČIO BEI KADENCIJOS LAIKOTARPIO NUSTATYMO**

2018 m. gruodžio 10 d.

Kėdainiai

**Parengto sprendimo projekto tikslai:**

Patvirtinti Kėdainių rajono savivaldybės kontrolieriaus pareigybės aprašymą, nustatyti Kėdainių rajono savivaldybės kontrolieriaus pareiginės algos koeficientą (baziniais dydžiais) ir nustatyti kadencijos laikotarpį.

**Sprendimo projekto esmė**, **rengimo priežastys ir motyvai:**

Lietuvos Respublikos Vyriausybės 2018 m. lapkričio 28 d. nutarimo Nr. 1176 „Dėl Lietuvos Respublikos valstybės tarnybos įstatymo įgyvendinimo“ 2 punkte rašoma, kad institucijos privalo iki 2019 m. sausio 1 d. patvirtinti naujus valstybės tarnautojų pareigybių aprašymus pagal šio nutarimo 1 punkte patvirtintos Valstybės tarnautojų pareigybių aprašymo ir vertinimo metodikos reikalavimus. Vadovaujantis šia nuostata tvirtinamas naujos formos pareigybės aprašymas, be esminių pakeitimų.

Nuo 2019 m. sausio 1 d. pasikeitusiame Lietuvos Respublikos valstybės tarnybos įstatyme nebelieka valstybės tarnautojų pareigybių lygių ir kategorijų. Įstatymo 1 priede nustatytas pareiginės algos koeficientų intervalas savivaldybės kontrolieriaus pareigybei 14,5-17,5 (baziniais dydžiais, BD), vidurkis – 16 BD.

Šiuo metu pagal galiojantį Lietuvos Respublikos valstybės tarnybos įstatymą ir vadovaujantis Kėdainių rajono savivaldybės tarybos 2018 m. gegužės 25 d. sprendimu Nr. TS-106 „Dėl Kėdainių rajono savivaldybės kontrolieriaus pareigybės aprašymo patvirtinimo“ kontrolieriui nustatyta pareiginė alga A-17 kategorijos (koeficientas – 9,7 BD), nustatytas priedas už kvalifikacinę klasę (I klasė) 50 procentų pareiginės algos dydžio, taip pat mokamas priedas už tarnybos Lietuvos valstybei stažą. Savivaldybės kontrolieriaus darbo užmokesčio nustatymas yra išimtinė savivaldybės tarybos kompetencija. Įgyvendinant Įstatymo nuostatas, siūloma nuo 2019 m. sausio 1 d. nustatyti savivaldybės kontrolieriaus darbo užmokestį, vadovaujantis nauju teisiniu reglamentavimu, perskaičiuojant ir paliekant turėtą iki 2018 m. gruodžio 31 d. darbo užmokesčio dydį. Perskaičiuojant savivaldybės kotrolieriaus turimą darbo užmokestį, kurį sudaro pareiginės algos koeficientas 9,7 ir 50 proc. pareiginės algos priedas už kvalifikacinę klasę, nuo 2019 m. sausio 1 d. siūlomą nustatyti perskaičiuotą (9,7 x 1,5) pareiginės algos koeficientą – 14,55 BD, kuris bus dauginamas iš Lietuvos Respublikos valstybės politikų, teisėjų, valstybės pareigūnų, valstybės tarnautojų bei valstybės ir savivaldybių biudžetinių įstaigų darbuotojų pareiginės algos (atlyginimo) bazinio dydžio.

Be to, Lietuvos Respublikos valstybės tarnybos įstatymo Nr. VIII-1316 pakeitimo įstatymo dalyje rašoma, kad iki šio įstatymo įsigaliojimo į pareigas neterminuotai priimtiems įstaigų vadovams nuo šio įstatymo įsigaliojimo nustatoma 5 metų kadencija eiti atitinkamos įstaigos vadovo pareigas.

**Lėšų poreikis (jeigu sprendimui įgyvendinti reikalingos lėšos):**

Nėra.

**Laukiami rezultatai:**

Bus įgyvendintos Lietuvos Respublikos valstybės tarnybos įstatymo ir Lietuvos Respublikos Vyriausybės nutarimo nuostatos ir patvirtintas Kėdainių rajono savivaldybės kontrolieriaus pareigybės aprašymas, nustatytas Kėdainių rajono savivaldybės kontrolieriaus pareiginės algos koeficientas ir nustatytas kadencijos laikotarpis.

**Numatomo teisinio reguliavimo poveikio vertinimas\***

|  |  |
| --- | --- |
| **Sritys** | **Numatomo teisinio reguliavimo poveikio vertinimo rezultatai** |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Teisės ir personalo skyriaus vedėjas Dalius Ramonas